
ВЪПРОСИ И ОТГОВОРИ
ПО ПРОЦЕДУРА ЧРЕЗ ДИРЕКТНО ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ BG05SFPR001-3.009 „ПОДКРЕПА ЗА ЦЕНТРОВЕТЕ ЗА ВИСОКИ ПОСТИЖЕНИЯ В ПОО“
към 11.12.2025 г.

ВЪПРОС 1 от 29.10.2025 г. (Q001 постъпил чрез ИСУН):
Здравейте, 
Една от специфичните цели на процедурата за БФП е "Подобряване на сътрудничеството между институциите в системата на ПОО, висшите училища, научните и изследователски организации и бизнеса.". 
В чл. 12 от Условията за кандидатстване по обявената процедура за БФП е посочено, че допустими партньори по същата са Национално представителните организации на работодателите и на работниците и служителите в България. 
В същите условия по отношение на дейности 1, 2, 3 и 6 е посочено, че следва да се изпълняват в партньорство и в сътрудничество с висши училища, научни и изследователски организации и бизнеса, като е препоръчително дейностите да се изпълняват в партньорство с национално представителните организации на работодателите и на работниците и на служителите, в случай на включен партньор в проектното предложение.
От друга страна в чл. 16 от Условията за кандидатстване е посочено, че в режим "непомощ" за допустими дейности или част от тях, за които има хипотетична възможност да са със стопански характер (напр. информационни дейности и кампании, обучения на учители и преподаватели по професионална подготовка и др.), държавните и общинските училища следва да прилагат процедура по смисъла на т. 89-96 от цитираното Известие на Комисията, за да се считат тези разходи в режим "непомощ“. 
Моля, за разяснение как по настоящата процедура за БФП се предвижда участието на висшите училища в партньорство с конкретните кандидати, при условие че висшите училища не са допустими партньори. 
Могат ли експерти от висшите училища да бъдат включвани в екипа на проекта с възнаграждения в раздел преки разходи по силата на споразумение за сътрудничество с бенефициента (ако да по трудов договор или по граждански) или се предвижда висшите училища да са в ролята на изпълнители по външно възлагане.
Предварително благодаря за разясненията.
ОТГОВОР:
Планирането на дейностите и разходите по проектните предложения е по преценка на конкретните бенефициенти и партньор/и, когато е приложимо, при спазване на Условията за кандидатстване и приложимото законодателство. 
Съгласно т. 14.2. „Допустими разходи“ от Условията за кандидатстване са допустими преки разходи за персонал за лицата, наети за изпълнението на Дейности 1, Дейност 2, Дейност 3, Дейност 4 и Дейност 6, като договорите с експерт образователни дейности и с педагогически специалисти следва да са сключени в съответствие с действащата нормативна уредба. В тази връзка, допуска се сключването на граждански договор с експерт образователни дейности, ако са външни за организацията лица (лица, които не са служители на конкретния бенефициент) за извършването на краткосрочни/еднократни задачи, които са свързани с постигането на определен резултат. Външните лица, с които ще се сключи граждански договор за изпълнение на дейности по проекта следва да бъдат избрани по открит, прозрачен, в достатъчна степен публичен, недискриминационен и безусловен начин  по смисъла на т. 89 – 96 от Известието на Комисията.).
Основният екип за организация и управление на проекта се планира по преценка на кандидата при съобразяване с изискванията в т. 11 „Допустими кандидати“, раздел „Административен капацитет“ от Условията за кандидатстване. Възлагането на задължения за управлението на проекта се извършва при спазване на Закона за управление на средствата от Европейските фондове при споделено управление (ЗУСЕФСУ), ПМС № 86/01.06.2023 г. за определяне на национални правила за допустимост на разходите по програмите, финансирани от Европейските фондове при споделено управление за програмен период 2021-2027 г. и другото приложимо законодателство. 

ВЪПРОС 2 от 02.12.2025 г. (Q002 постъпил чрез ИСУН):
Уважаеми госпожи и господа,
Съгласно условията за кандидатстване по процедура чрез директно предоставяне на безвъзмездна финансова помощ BG05SFPR001-3.009 „Подкрепа за Центровете за високи постижения в ПОО“
"т. 12. Допустими партньори: По настоящата процедура чрез директно предоставяне на безвъзмездна финансова помощ на конкретни бенефициенти – партньори са национално представителните организации на работодателите и на работниците и на служителите.11"
В забележка 11 е посочено, че признатите организации на работниците и служителите и на работодателите са организирани съгласно чл. 34 и чл. 35 на Кодекса на труда и признати съгласно чл. 36 от Кодекса на труда.
Съгласно Чл. 36, ал. 8 от Кодекса на труда
(8) За представителни се признават и всички поделения на организация, призната за представителна на национално равнище.
Въпрос: На основание чл. 36, ал. 8 от КТ допустим партньор ли е по настоящата процедура Регионална палата, която е част от структурата на Българска-търговско-промишлена палата – призната за представителна на национално равнище?

ОТГОВОР:
Съгласно т. 12 „Допустими партньори“ от Условията за кандидатстване „…конкретни бенефициенти – партньори са национално представителните организации на работодателите и на работниците и на служителите.“. Национално представителните организации на работодателите и на работниците и на служителите трябва към датата на подписване на декларацията за партньорство да бъдат признати с Решение на Министерския съвет за представителна организация на национално равнище (чл. 36 от Кодекса на труда).  
За да бъде призната за национално представена една организация задължително следва да има местни органи в повече от една четвърт от общините в страната и национален ръководен орган (чл. 35, ал. 1, т. 3 от КТ). Тези местни органи или в настоящия случай Регионална палата, която е част от структурата на БТПП, са поделения на национално представената организация, определени са като представителни по силата на закона, но само като част от БТПП, не и като самостоятелна организация. 
В тази връзка поделение на организация, призната за представителна на национално равнище, не е сред допустимите партньори по процедурата. 

ВЪПРОС 3 от 10.12.2025 г. (Q003 постъпил чрез ИСУН):
Здравейте,
Във връзка с отворена процедура чрез директно предоставяне на финансова помощ на конкретни крайни получатели BG05SFPR001-3.009 „Подкрепа за Центровете за високи постижения в ПОО“, моля за Вашите разяснения по отношение на следните въпроси:
За Дейност 1. „Разработване на училищни учебни планове и програми, съответстващи на актуалните и перспективни потребности на пазара на труда и методическа подкрепа“, относно разработването и актуализирането на училищни учебни планове и програми за професионална подготовка, в съответствие с местните/регионални потребности на икономиката,  може ли да се разбира, че се отнася за действащи към момента училищни учебни планове? Относно разработването и актуализирането на учебните програми, допустимо ли е да са по Разширена професионална подготовка и Допълнителна професионална подготовка?
За Дейност 5. „Подкрепа за международно сътрудничество и обмен с други съществуващи ЦВП в ПОО и техните мрежи на европейско ниво“, работните срещи и мобилността на преподавателите по професионална подготовка, задължително ли е да се осъществяват само с други ЦВП в ПОО от ЕС или е допустимо да се предвидят такива и с други Професионални гимназии и Висши учебни заведения от ЕС?
Благодаря!
ОТГОВОР:
1. Планирането на Дейност 1 е по преценка на кандидата при спазване на Условията за кандидатстване и действащата нормативна уредба, вкл. Закона за професионалното образование и обучение, Закона за предучилищното и училищно образование, Наредба № 4 от 30 ноември 2015 г. за учебния план и въз основа на рамковите програми за професионално образование и обучение, утвърдени със заповед на министъра на образованието и науката. В рамките на Дейност 1 е допустимо както актуализиране на вече действащи училищни учебни планове, така и разработване на нови. Изборът на училищни учебни програми по професионална подготовка, които да бъдат разработени/актуализирани са по преценка на кандидата и идентифицираните нужди, в качеството му на ЦВП в ПОО, при спазване на правилата за недопускането на двойно финансиране на дейности.  
Обръщаме внимание, че кандидатът следва да осигури демаркация по отношение на разработени/актуализирани учебни планове и програми по проект „Модернизиране на професионалното образование и обучение“ по Програма „Образование“ 2021–2027 г., Национална програма „Професионално образование и обучение“ и други национални, европейски и международни програми. Информацията се представя в секция „Допълнителна информация необходима за оценка на проектното предложение“ от Формуляра за кандидатстване, поле „Демаркация и допълняемост“.
2. В рамките на Дейност 5 е допустимо да се реализират форми за международно сътрудничество и обмен между конкретните бенефициенти и други съществуващи ЦВП в ПОО и техните мрежи на европейско ниво. Информация за създадените ЦВП в ПОО по програма „Еразъм +“, включително списък с институции и интерактивна карта, са налични на следния интернет адрес:https://employment-social-affairs.ec.europa.eu/policies-and-activities/skills-and-qualifications/skills-jobs/centres-vocational-excellence_en. Обръщаме внимание, че в съществуващите ЦВП в ПОО, създадени по програма „Еразъм +“, участват висши училища и професионални гимназии. 
 
ВЪПРОС 4 от 10.12.2025 г. (Q004 постъпил чрез ИСУН):
Във връзка с подготовка на документация за кандидатстване по процедура BG05SFPR001-3.009 - Подкрепа за Центровете за високи постижения в ПОО , моля да разясните възможно ли е проектното ни предложение да не включва изпълнение на дейност  4 - Въвеждане на механизми за осигуряване на качеството и проследяване на завършилите в ЦВП в ПОО ученици.
ОТГОВОР:
Основната цел на настоящата процедура е осигуряване на подкрепа на Центровете за високи постижения за поемане на водеща роля в развитието на ПОО и уменията на бъдещето, отговарящи на динамично променящите се изисквания на пазара на труда на регионално ниво. Планирането на дейностите е по преценка на кандидата съобразно идентифицираните нужди на образователната институция да изпълнява функциите си на ЦВП в ПОО, отчитайки спецификите на целевите групи и нуждите от умения и потребностите на пазара на труда. Условията за кандидатстване не предвиждат санкции, в случай че в проектно предложение не е планирана Дейност 4, но обръщаме внимание, че включването й е силно препоръчително. Моля имайте предвид, че независимо дали Дейност 4 е включена или не в проектното предложение, прилагането на механизми за осигуряване на качеството и проследяване на завършилите ученици ще бъде задължение за ЦВП в ПОО. 
В допълнение, обръщаме внимание, че при планиране на дейностите следва да имате предвид изискванията за задължителни индикатори, които следва да бъдат включени в проектните предложения, съгласно т. 7 „Индикатори“ от Условията за кандидатстване.

ВЪПРОС 5 от 10.12.2025 г. (Q005 постъпил чрез ИСУН):
Здравейте,
Във връзка с отворена процедура чрез директно предоставяне на финансова помощ на конкретни крайни получатели BG05SFPR001-3.009 „Подкрепа за Центровете за високи постижения в ПОО“, моля за Вашите разяснение по отношение на следния въпрос:
За Дейност 5. „Подкрепа за международно сътрудничество и обмен с други съществуващи ЦВП в ПОО и техните мрежи на европейско ниво“ в Условията за кандидатстване е записано следното: „В рамките на Дейност 5 конкретните бенефициенти следва да разработят Стратегически план за международни дейности, тясно свързани с развитието на ЦВП в ПОО и качеството на практиките за преподаване и обучение.“ 
Моля да ни разясните Стратегическият план към кой момент следва да бъде разработен и представен: към момента на кандидатстване по процедурата или по време на изпълнението на дейността след сключването на договора за финансиране?
ОТГОВОР:	
Съгласно т. „13. Дейности, допустими за финансиране“ от Условията за кандидатстване, в случай на включена Дейност 5 в проектното предложение, в рамките на изпълнението й конкретният бенефициент следва да разработи Стратегически план за международни дейности, тясно свързани с развитието на ЦВП в ПОО и качеството на практиките за преподаване и обучение, т.е. след сключване на административния договор за предоставяне на безвъзмездна финансова помощ. На етап кандидатстване е необходимо да се опише в дейността, че ще бъде разработен Стратегически план за международни дейности.

Изп. директор и Ръководител на УО на ПО

